Diari Oficial de la Generalitat Valenciana


Sumari del DOGV 7725, del 22-02-2016 (2016/1100)

RESOLUCIÓ de 8 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 22/15-AIA Sedaví.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7725

Data del DOGV
:   22-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1100


Data del document
:   08-02-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 8 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 22/15-AIA Sedaví. [2016/1100]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 22/15-AIA Sedaví.  
  
  
«Declaració d'impacte ambiental  
Expedient: 985-7563-NKS-R.  
Títol: Magatzem i gestió de residus metàl·lics, bateries, aparells elèctrics i electrònics.  
Promotor: Hierros y Metales Pallardó, SL.  
Autoritat substantiva: Ajuntament de Sedaví.  
Localització: carrer de la Séquia de Calvera, 23, Sedaví (València).  
  
  
Descripció del projecte. L'objecte del projecte és l'obtenció de la llicència ambiental per a instal·lar i desenvolupar l'activitat de magatzem i gestió de residus metàl·lics, bateries, aparells elèctrics i electrònics (RAEE) d'acord amb la Llei 2/2006, de 5 de maig, de prevenció de la contaminació i qualitat ambiental, vigent en el moment d'iniciar aquest procediment.  
Segons indica el projecte, la nau on s'instal·larà l'activitat s'ubica en una parcel·la de 592 m², situada en el carrer de la Séquia de Calvera, número 23, a Sedaví (València). Compta amb els serveis de subministrament d'energia elèctrica, aigua potable, clavegueram i pavimentació.  
La nau presenta una estructura metàl·lica amb tancaments perimetrals construïts a base de plaques de formigó esquerdejat a dos cares. Està totalment coberta. L'accés es realitza per la façana principal. En la zona de magatzem la solera és de formigó armat remolinat. Mostra una reculada en façana que dóna lloc a un pati exterior el qual no té un ús relacionat amb l'activitat d'emmagatzematge. Consta únicament d'una planta baixa amb una superfície útil de 471,73 m². En l'interior es diferencien les zones següents: recepció, neteges, descàrrega, recollida de ferralla (ferro), recollida de metalls classificats, àrees de classificació de metalls (1 i 2). La distribució està detallada en el pla presentat. Tota l'activitat es realitza en l'interior de la nau.  
  
Procés industrial  
Les activitats que es realitzaran en la nau seran les corresponents a la recollida i l'emmagatzematge de material metàl·lic, bateries usades, residus d'aparells elèctrics i electrònics (RAEE) i l'enviament posterior del material emmagatzemat a un gestor autoritzat.   
L'activitat principal a realitzar és la d'emmagatzematge de materials metàl·lics, principalment acer, coure i alumini. Per a això s'han disposat zones dins de la nau perquè el procés de classificació, emmagatzematge i lliurament al gestor autoritzat es realitze de forma òptima.  
Les bateries arribaran a la instal·lació en cubetes, des dels diferents punts de recollida. S'emmagatzemaran en instal·lacions estanques i resistents a la corrosió en el lloc de la nau destinat per a això. Les operacions de càrrega i descàrrega es realitzaran sempre en els seus contenidors per mitjà de la grua del camió. La capacitat d'emmagatzematge per a aquests residus no superarà els 1.000 kg. En el moment que s'arribe a aquesta quantitat, es comunicarà al gestor perquè procedisca a la retirada.  
En el cas dels RAEE, l'emmagatzematge es farà en la zona prevista i tenint en compte les diferents categories legalment establertes. Es desmuntaran les parts motrius i elèctriques de la resta de l'aparell. S'estima una capacitat anual de 9.500 kg.  
No s'emprarà maquinària específica per a l'exercici de l'activitat. Només un carretó elevador per a facilitar les tasques de càrrega i descàrrega.  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, és aquesta:  
15 01 01 Envasos de paper i cartó.  
16 02 14 Equips rebutjats diferents dels especificats en els codis 160209 a 160213.  
16 02 16 Components retirats d'equips rebutjats, diferents dels especificats en el codi 16 02 15.  
16 06 01\* bateries de plom.  
17 04 01 Coure, bronze, llautó.  
17 04 02 Alumini.  
17 04 03 Plom.  
17 04 04 Zinc.  
17 04 05 Ferro i acer.  
17 04 06 Estany.  
17 04 07 Metalls mesclats.  
17 04 11 Cables diferents dels especificats en el codi 17 04 10.  
Respecte dels residus produïts per l'activitat es gestionaran d'acord amb la normativa vigent.  
  
Tramitació administrativa  
Amb data de 20 de març de 2015 es va rebre un ofici del Servei Territorial de Medi Ambient de València en el qual es remet l'expedient de sol·licitud de llicència ambiental per a l'activitat, prèviament remés per l'Ajuntament de Sedaví, a fi d'obtenir la declaració d'impacte ambiental ordinària preceptiva i prèvia a la concessió de la llicència.  
  
Juntament amb l'ofici es remet l'estudi d'impacte ambiental (EIA).  
La documentació presentada no conté els elements bàsics per a continuar amb el procediment d'avaluació d'impacte ambiental, per la qual cosa és considerada com a document consultiu als efectes de consulta prèvia, segons l'article 34 de la Llei 21/2013 d'avaluació ambiental.  
  
En data d'1 de juny de 2015 es requereix al promotor i a l'Ajuntament l'esmena de deficiències respecte del tràmit d'informació pública realitzat, al mateix temps que se'ls trasllada el document d'abast i contingut de l'EIA.  
El dit requeriment es respon amb la documentació presentada en data de 13 de novembre de 2015.  
El certificat de l'Ajuntament indica que el tràmit d'informació pública es va dur a terme mitjançant un edicte publicat en el Butlletí Oficial de la Província de València número 193, de 6 d'octubre de 2015, i que transcorregut el termini de 30 dies no s'han presentat al·legacions a aquest.  
  
Consideracions ambientals  
Consultat el visor web intern de cartografia de la Conselleria de Infraestructures, Territori i Medi Ambient (CITMA), la nau se situa en un entorn industrial consolidat. No s'observen afectacions ambientals ressenyables.   
L'informe emés per l'Ajuntament indica que l'activitat és compatible amb el planejament urbanístic vigent i amb els usos i les limitacions de caràcter urbanístic establerts per a la zona.  
Les principals afectacions ambientals associades són:  
1. A l'atmosfera  
a) Contaminació acústica. Presenta un estudi acústic que justifica que n'hi ha prou amb l'aïllament produït pels paràmetres constructius per a no sobrepassar els nivells de recepció exterior. Les conclusions d'aquest estudi es consideren vàlides sempre que es ratifiquen amb els resultats de les auditories acústiques establertes en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen les normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per part d'un organisme autoritzat.  
b) Alteració de la qualitat de l'aire  
No es considera rellevant la contaminació atmosfèrica produïda per partícules en suspensió, atés que l'activitat s'exerceix en l'interior d'una nau industrial.  
Entre els RAEE que es pretén emmagatzemar no s'inclouen aquells que contenen components perillosos o gasos amb efecte d'hivernacle. Tampoc es preveu en el procés industrial realitzar operacions d'extracció de fluids o manipulacions que pogueren donar lloc a l'alliberament d'este tipus de substàncies perilloses al medi ambient. La manipulació i l'emmagatzematge d'aquest tipus de residus es farà tal com es disposa en la seua legislació específica.  
2. Al sòl  
L'EIA ens indica que els elements s'emmagatzemaran sobre una zona degudament fitada en contenidors metàl·lics o de plàstic, sobre solera de formigó, en l'interior d'una nau tancada i coberta. La zona destinada a l'emmagatzematge de bateries disposarà d'instal·lacions estanques resistents a la corrosió. En els plans no s'indica la ubicació de les zones destinades a l'emmagatzematge de les bateries, dels RAEE i al desmuntatge d'aquests.  
Per això, considerem que aquestes mesures s'haurien d'ampliar amb:  
- La zona d'emmagatzematge de bateries estarà convenientment senyalitzada.  
- Les operacions d'emmagatzematge i de desmuntatge de RAEE es realitzaran en les zones destinades a aquests fins. Disposaran d'instal·lacions per a la recollida de vessaments i la resta de requisits que per a aquest tipus d'instal·lacions s'establisquen en el Reial Decret 110/2015, de 20 de febrer, sobre RAEE. El desmuntatge i classificació es farà d'acord amb aqueixa normativa.  
No s'ha establert en l'EIA la possibilitat de contaminació per vessaments accidentals de fluids continguts entre els residus acceptats. Per a evitar-ho es disposarà de material absorbent en quantitat suficient per a procedir a la recollida immediata en cas de produir-se aquest tipus d'abocaments. En la zona de bateries es disposarà, a més, de material neutralitzador d'àcids (per exemple, bicarbonat sòdic). Una vegada utilitzats, aquests materials es tractaran com a residus perillosos fins al seu lliurament a un gestor autoritzat.  
3. A les aigües  
Segons s'indica en l'EIA, les úniques aigües residuals que s'abocaran a la xarxa pública de clavegueram seran les procedents dels serveis sanitaris i neteges. No es generaran aigües residuals durant el desenvolupament del procés industrial.  
Per a garantir la qualitat d'aquests abocaments s'ha de puntualitzar:  
- Els líquids que s'acumulen en les instal·lacions que es disposen per a l'arreplega de vessaments es consideraran residus generats per l'activitat i es lliuraran a un gestor autoritzat.  
- La neteja es farà en sec en les zones susceptibles de produir-se vessaments de líquids contaminants.  
- Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Sedaví. Si fóra necessari, s'aplicarien els tractaments previs pertinents per a complir amb els límits que en aquestes s'establisquen.  
4. Impactes sobre la fauna, flora o paisatge  
No se'n consideren, per realitzar-se tota l'activitat en l'interior d'una nau ja construïda situada en un polígon industrial. L'EIA indica que s'establirà un programa de vigilància ambiental en què es farà un control dels productes i del desenvolupament adequat de l'activitat, tot per garantir el compliment de les recomanacions i mesures preventives i correctores.   
D'aquest programa de vigilància ambiental, es mantindrà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i del lliurament dels residus. La documentació estarà a disposició de les autoritats competents.  
  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i queda sotmesa a la corresponent autorització administrativa per part de la conselleria competent en medi ambient.  
Queda subjecta al Reial Decret 110/2015, de 20 de febrer, sobre residus d'aparells elèctrics i electrònics.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de protecció contra la contaminació acústica, i al Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, que la desplega.  
Tot això, sense perjudici de les autoritzacions que procedisca obtenir d'altres organismes, de conformitat amb la normativa sectorial que s'hi aplique.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que s'hi apliquen, l'activitat de magatzem i gestió de residus metàl·lics, bateries, aparells elèctrics i electrònics, el titular de la qual és Hierros y Metales Pallardó, SL, empresa ubicada en el carrer de la Séquia de Calvera, número 23, a Sedaví (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de la documentació que constitueix l'expedient avaluat, així com els condicionants establerts a continuació:  
1. Els residus admesos en l'activitat seran els relacionats en la part expositiva d'aquesta resolució o qualsevol altre codi de la llista europea de residus (LER) que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. S'obtindran, de l'òrgan competent en matèria de residus, les corresponents autoritzacions i la inscripció i inscripció en el registre general de gestors autoritzats de residus de la Comunitat Valenciana que corresponguen per al centre ubicat en el carrer de la Séquia de Calvera, número 23, a Sedaví (València), per a l'exercici de l'activitat, que s'adaptarà aquesta a les condicions que l'esmentat òrgan establisca.  
3. El promotor haurà d'obtenir compromisos d'acceptació de residus per part de gestors autoritzats per a la totalitat dels residus generats per aquesta activitat, i indicarà, com a punt de recollida, les instal·lacions localitzades en el carrer de la Séquia de Calvera, número 23, a Sedaví (València). Els compromisos estaran permanentment en vigor i a disposició de l'autoritat ambiental competent.  
4. Al començament de l'activitat i almenys cada cinc anys es realitzaran auditories acústiques per un organisme de control autoritzat, i els resultats es faran constar en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
5. La zones d'emmagatzematge de bateries estaran convenientment senyalitzades.  
6. Les operacions d'emmagatzematge i de desmuntatge de RAEE es realitzaran en les zones destinades a aquesta finalitat. Disposaran d'instal·lacions per a l'arreplega de vessaments i la resta de requisits que per a aquest tipus d'instal·lacions s'establisquen en el Reial Decret 110/2015, de 20 de febrer, sobre RAEE. El desmuntatge i la classificació es farà d'acord amb aquesta normativa.  
7. Es disposarà de material absorbent en quantitat suficient per a procedir a l'arreplega immediata en cas de produir-se abocaments accidentals dels líquids continguts en els residus emmagatzemats. En la zona de bateries es disposarà, a més, de material neutralitzador d'àcids (per exemple, bicarbonat sòdic). Una vegada utilitzats, aquests materials es tractaran com a residus perillosos fins al seu lliurament a un gestor autoritzat.  
8. La neteja de les zones susceptibles de produir-se vessaments de líquids contaminants es farà en sec.  
9. Les instal·lacions i els paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Sedaví. Si fóra necessari s'aplicarien els tractaments previs pertinents per a complir amb els límits que en aquestes s'establisquen.  
10. Es mantindrà un registre documentat del programa de vigilància ambiental als efectes d'acreditar l'adopció i l'execució de les mesures preventives i correctores propostes, i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i el lliurament dels residus. La documentació estarà a disposició de les autoritats competents.  
11. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establerta en l'article 43 de l'esmentada Llei 21/2013.  
  
València, 9 de desembre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 8 de febrer de 2016.- El director general de Medi Natural i d'Avaluació Ambiental: Antoni Marzo i Pastor.